Euroop parlament

Euroop parlament teikkâ epivirgálávt europarlament (uánádâs EP) lii ohtâ Euroop union laavâasâttemorgaanijn já ohtâ union čiččâm toimâorgaanist.

 Toimâsajeh 
Euroop parlament toimâsajeh láá Strasbourgist Ranskaast, Brysselist Belgiast já Luxemburgist.

 Toimâ já vástádâsah 
Parlamentist láá laavâasâttem-, kocceem- já budjetovdâsvástádâsah. Tot västid oovtâst Euroop rääđist čokkâneijee EU-enâmij haldâttuvâi ovdâsteijeigijn EU laavâasâttem tuhhitmist. Euroop parlament já Euroop rääđi kolgâv peessâđ ovtuáivilân EU jyehi-ihásii budjetist.

 Parlament jesâneh 








Ive 1979 rääjist Euroop parlament jesâneh ađai mepeh (MEP) láá väljejum njuolgâ vaaljâigijn, moh uárnejuvvojeh jyehi viiđâd ive. Tast maŋa ko Ovtâstum kunâgâskodde vuolgij Euroop unionist kuovâmáánu 1. peeivi 2020, Euroop parlamentist lijjii 705 jesânid ive 2024 räi. Täin Suomâst lijjii valjimnáál 14 jesânid.

Čohčâmáánust 2023 parlament tuhhiittij rääđi iävuttâs 720 jesânist ive 2024 europarlamentvaaljâin rääjist. Suomâst láá tääl valjimnáál 15 jesânid.

Parlament jesâneh kieđâvušeh maaŋgâlávánijd tergâdis fáádáid, moh kyeskih politiikân, ekonomian já ohtsâškoodán. Jesâneh láá fáárust aasâtmin uđđâ laavâid já nubásmitmin jo vyeimist leijee laavâid. Laavah vaigutteh ubâ EU:n. Jesânij pargon lii meiddei piäluštiđ Euroop union áárvuid. Olmoošvuoigâdvuođâi kunnijâttem, rijjâvuotâ, demokratia, täsiárvu já vuoigâdvuotâstaatâprinsiip kuleh EU árvoid. Ubâ parlament tuhhit EU budjet, já tot vákšoo ruuđâi kevttim. Ton lasseen parlament väljee Euroop komissio saavâjođetteijee já komissio jesânijd.

Parlament jesâneh koceh EU toimâorgaanij já eromâšávt tooimânpieijâmvääldi kevttee Euroop komissio tooimâ.

EU-vaaljah
Ive 2024 EU-vaaljah Suomâst
Suomâ uážui valjiđ 15 uđđâ jesânid Euroop parlamentân. Vaaljâin Aalmuglâš Kokoomus uážui enâmustáá jienâid já nelji saje parlamentân. Čižetlitto uážui nubben enâmustáá jienâid. Piäláduv saavâjođetteijee Li Andersson uážui 247 604 jiennâd, mii lâi talle ulâttâs EU-vaaljâin Suomâst. Čižetlitto uážui kulmâ saje parlamentân. Suomâ sosialdemokraatlâš piäládâh, Ruánáá litto já Suomâ Kuávdášpiäládâh ožžuu kyehti saje. Oovtâ saje ožžuu Vuáđusyemmiliih já Suomâ ruátálâš aalmugpiäládâh.

Fáádást eres soojijn

 Euroop parlament virgáliih nettisiijđoh suomâkielân

Käldeeh

*